钦定古今图书集成/理学汇编/文学典/第201卷 > 《与李于鳞》前人
## 钦定古今图书集成/理学汇编/文学典/第201卷 > 《与李于鳞》前人

数承饷。湘藤最后最佳，知足下旦夕属我体也。秋气
滋峻，不免箧笥然，无异中心之藏耳。武昌瑰奇之政，
当自越。凡文人无行，赖于鳞一吐气。文人无用，须足下洗之。不佞寄理吴兴，仅五月，幸不为吏民所厌恶。
中豪而上，荆棘亦自不少。水灾一事，极意区处，聊有
次第。月俸悉送官助赈，不免资家庾矣。近为台檄入
省，猥用巡务相苦，觉少妨吟啸，归兴郁浡。足下过采
舆人之言，而从臾我，是欲我车生耳也。日来不睹足
下诗，《长江》大别，吞吐天地，秀气胸中久矣，何时一发
破我磊块？家弟亦不寄诗来，乃寄诗足下耶？想近益
有致，足下言当不浮。仆于诗，格气比旧似少减，文小
纵出入，然差有真。得以告足下。大江“而上，自楚蜀以
至中原，山川莽苍浑浑，江左雅秀郁郁，咏歌描写，须
各极其致。吾辈篇什既富，又须穷态极变，光景长新。
《序》《论》奏札，亦微异传志，务使旨恒达而气恒贯，时名
易袭，身后可念，与足下共勉之。”时见邸报，足下寂寂
除目，明卿婆娑瘴乡，于鳞、小畅又以太夫人忧归，文
章憎命，似无复开济理，抚公颇怜后一月为处便归，
襄事毕竟坚卧矣。此生尚可得半完，不尔必有悔也。
馀具别纸。